b'\n_START_ARTICLE_\nAkademija za gledali\xc5\xa1\xc4\x8de, radio, film in televizijo v Ljubljani\n_START_PARAGRAPH_\nAkademija za gledali\xc5\xa1\xc4\x8de, radio, film in televizijo (kratica AGRFT) je edina ustanova v Sloveniji, ki izobra\xc5\xbeuje za poklice na omenjenih podro\xc4\x8djih. Je \xc4\x8dlanica Univerze v Ljubljani._NEWLINE_Trenutni dekan je red. prof. Toma\xc5\xbe Guben\xc5\xa1ek.\n_START_SECTION_\n\xc5\xa0tudij\n_START_PARAGRAPH_\nAkademija izobra\xc5\xbeuje za umetni\xc5\xa1ke poklice s podro\xc4\x8dij gledali\xc5\xa1ke in radijske re\xc5\xbeije, dramske igre, umetni\xc5\xa1ke besede, govora, gledali\xc5\xa1kega petja, igre z lutko, dramaturgije in scenskih umetnosti, filmske in televizijske monta\xc5\xbee, filmske in televizijske re\xc5\xbeije, filmskega in televizijskega snemanja, scenaristike, produkcije, kostumografije, scenografije in umetnosti giba.\n_START_SECTION_\nZgodovina\n_START_PARAGRAPH_\nAkademija je bila ustanovljena leta 1945 kot Akademija za igralsko umetnost. Postopoma se je raz\xc5\xa1irila tudi ponudba \xc5\xa1tudijskih smeri; dodani so bili oddelki za film, radio in televizijo. Tako si je leta 1963 akademija nadela dana\xc5\xa1nje ime Akademija za gledali\xc5\xa1\xc4\x8de, radio, film in televizijo. Samostojni visoko\xc5\xa1olski zavod je bila vse do leta 1975, ko je postala \xc4\x8dlanica ljubljanske univerze._NEWLINE_Danes ponuja akademija poleg prvostopenjskih \xc5\xa1tudijskih programov (Dramska igra, Gledali\xc5\xa1ka re\xc5\xbeija, Dramaturgija in scenske umetnosti, Film in televizija) tudi magistrske drugostopenjske \xc5\xa1tudijske programe (Dramska igra, Scensko oblikovanje, Dramaturgija in scenske umetnosti, Gledali\xc5\xa1ka in radijska re\xc5\xbeija, Filmsko in televizijsko ustvarjanje, Filmski in televizijski \xc5\xa1tudiji, Umetnost giba, Oblike govora).\n_START_SECTION_\nZna\xc4\x8dilnosti\n_START_PARAGRAPH_\nAkademija vsako leto razpi\xc5\xa1e zelo malo razpisnih mest, na katere se prijavi tudi do osemkrat ve\xc4\x8d kandidatov za \xc5\xa1tudij. Re\xc5\xbeim sprejemnih izpitov in omejenega vpisa je potreben \xc5\xbee zaradi zelo velike prostorske stiske in pomanjkanja materialov ter sredstev. Osrednja pozornost se pri posredovanju znanj posve\xc4\x8da predvsem individualnemu \xc5\xa1tudijskemu delu. _NEWLINE_Do danes je na akademiji diplomiralo \xc5\xbee ve\xc4\x8d kot 400 \xc5\xa1tudentk in \xc5\xa1tudentov.   _NEWLINE_\xc5\xa0tudenti AGRFT se udele\xc5\xbeujejo festivalov doma in v tujini, kjer predstavljajo svoje semestrske ali druge produkcije. Diplomske predstave so odprte za \xc5\xa1ir\xc5\xa1o kulturno javnost, filmi pa se predvajajo tudi na nacionalni televiziji.\n_START_SECTION_\nProfesorji\n_START_PARAGRAPH_\nMed profesorji na akademiji delujejo pomembni slovenski ustvarjalci, med njimi Darja \xc5\xa0vajger, Ale\xc5\xa1 Vali\xc4\x8d, Matja\xc5\xbe Zupan\xc4\x8di\xc4\x8d, Miran Zupani\xc4\x8d, Sebastijan Horvat, Toma\xc5\xbe Guben\xc5\xa1ek, Vladimir Jurc, Janja Korun, Bla\xc5\xbe Lukan, Janez Pipan, Marko Naber\xc5\xa1nik, Branko \xc5\xa0turbej, Toma\xc5\xbe Topori\xc5\xa1i\xc4\x8d, Sa\xc5\xa1a Pav\xc4\x8dek in drugi.'